MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om fremskyndet indfasning af krav om dobbeltskrogs- eller tilsvarende design for olietankskibe med enkeltskrog og ophævelse af Rådets forordning (EF) nr. 2978/94

2000/0067 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om fremskyndet indfasning af krav om dobbeltskrogs- eller tilsvarende design for olietankskibe med enkeltskrog og ophævelse af Rådets forordning (EF) nr. 2978/94

1. Baggrund

Oversendelser af forslaget til Europa-Parlamentet og Rådet (dokument KOM(2000)142 endelig - 2000/0067 COD): 22.03.2000

Udtalelse fra Det Økonomiske og Sociale Udvalg: 19.10.2000

Udtalelse fra Regionsudvalget: 21.09.2000

Udtalelse fra Europa-Parlamentets førstebehandling: 30.11-2000

Oversættelse af ændret forslag (KOM)(2000)848endelig): 13.12.2000

Vedtagelse af den fælles holdning: 07.08.2001

2. Formålet med Kommissionens forslag

Den først foreslåede foranstaltning søger at fremskynde udfasningsdatoerne for enkeltskrogede tankskibe i forhold til datoerne i MARPOL 73/78-konventionen [1], så de svarer til datoerne for OPA 90 [2] i De Forenede Stater. Den udvider også anvendelsesområdet for MARPOL-bestemmelserne til mindre skibe, som for øjeblikket ikke omfattes af MARPOL.

[1] Den internationale konvention til forebyggelse af forurening fra skibe af 1973, som ændret ved den dermed forbundne protokol af 1978 og ændringer hertil.

[2] Oil Pollution Act 1990 (loven om olieforurening af 1990).

Kommissionen forelagde mere specifikt i sit første forslag en forordning som:

- fastsætter en fremskyndet indfasningsordning for anvendelse af dobbeltskroget- eller tilsvarende designkrav sammenlignet med MARPOL 73/78-konventionen

- fastsætter et system til økonomiske incitamenter med henblik på at støtte denne ordning, som bygger på differentierede havneafgifter og lodsafgifter

- opphæver forordning (EF) nr. 2978/94 om anvendelse af tonnagemåling i ballastrum i olietankskibe med separate ballasttanke

- gælder for olietankskibe på 600 ton dødvægt og derover

- gælder for olietankskibe, der fører en medlemsstats flag

- gælder for olietankskibe, som anløber en havn eller de indre farvande i en medlemsstat, uafhængigt af flag.

Kommissionens ændrede forslag ligger nær op ad Parlamentets udtalelse, og ændrer forordningen på følgende måde:

- den oprindelige udfasningsordning erstattes med en gradvis udfasningsordning for enkeltskrogede olietankskibe i henhold til det udkast til tidsplan, der blev foreslået af Den Internationale Søfartsorganisations havmiljøbeskyttelsesudvalg (Marine Environment Protection Committee - MEPC) på dettes 45. møde

- tankskibe af kategori 3 og 4 blev samlet i en gruppe, der kaldes kategori 3, og den laveste størrelsesgrænse for disse tankskibe blev hævet fra 600 ton dødvægt til 3 000 ton dødvægt

- man stregede ordningen vedrørende økonomiske incitamenter til at støtte udfasningsordningen, som bygger på differentierede havne- og lodsafgifter

- der indføres krav om, at tankskibe i kategori 1 og 2 kun kan fortsætte sejlads efter 2005 og 2010 til den endelige udfasningsdato hvis de overholder en tilstandsvurderingsordning, idet kriterierne herfor fremgår af et nyt bilag I

- et tankskib i kategori 1 tillades kun fortsat sejlads mere end 25 år, hvis det har vingetanke eller dobbeltbundsområder, der ikke anvendes til at transportere olie eller anvender hydrostatiske lastemetoder.

3. Kommentarer til den fælles holdning

3.1. Almindelige bemærkninger vedrørende den fælles holdning

Parlamentets udtalelse ved førstebehandling og Kommissionens ændrede forslag sigtede på at inddrage substansen i udkastet til ny regel 13G i MARPOL, bilag I i denne forordning. Dette blev gjort, idet man dog er enige om, at teksten i nærværende forordning, om nødvendigt, ændres i henhold til teksten i MARPOL 73/78 regel 13G og tilstandsvurderingen, således som denne tekst bliver endeligt vedtaget på det 46. møde afholdt af Den Internationale Søfartsorganisations havmiljøbeskyttelsesudvalg den 23.-27. april 2001. Betingelsen var dog, således som transportrådet klart erklærede det den 20. december 2000, at den aftale, der nås i IMO skal være acceptabel for EU's medlemsstater. Der blev også klart givet udtryk for denne strategi i Parlamentets ændringsforslag nr. 12. Rådets konklusioner understregede endvidere betydningen af de endelige udfasningsdatoer. På grundlag af dette mandat forhandlede de EU-medlemsstater, som var til stede på IMOs MEPC 46 den endelige tekst.

På vegne af EU's medlemsstater, som også alle er aftaleparter til MARPOL-konventionen, erklærede det svenske formandskab på det afsluttende møde i MEPC 46, at EU's medlemsstater fandt teksten acceptabel, og "at de ville anvende stk. (8b) i den reviderede regel 13G i MARPOL bilag I til at nægte de olietankskibe, der nævnes i stk. (5) i samme regel adgang til havne eller offshore-terminaler i Fællesskabet efter sådanne tankskibes årsdag i 2015 under fuld overholdelse af betingelserne i stk. 8b [3]".

[3] Referat fra havmiljøbeskyttelsesudvalgets 46. møde, MEPC 46/23, s. 22, stk. 2.62.

Rådets fælles holdning afspejler derfor resultatet af MEPC 46, navnlig regel MEPC.95(46) med ændringer til regel 13G i bilag I til MARPOL 73/78 og til supplement til IOPP certifikatet og regel MEPC.94(46), som kaldes tilstandsvurderingsordningen, og som begge blev vedtaget den 27. april 2001. Kommissionen accepterer den fælles holdning, da den afspejler den nye internationale ordning, som fastlagt i MARPOL 73/78 korrekt.

3.2. Særlige bemærkninger

Kommissionen bemærker, at der er foretaget en række ændringer til betragtningerne, og at disse afspejler den nye internationale kontekst, hvori forordningen nu må betragtes, korrekt. Den ændrede struktur og nye udfasningsdater i artikel 4 og de relevante definitioner (artikel 3) svarer også i højere grad til formuleringen af den reviderede regel 13 i bilag I til MARPOL, hvilket gør teksten tydeligere.

Rådet har endvidere foretaget en række redaktionelle ændringer for at sikre streng anvendelse af forordningen. Artiklen om implementering (tidligere artikel 9) er af samme grund blevet udeladt. Kommissionen kan acceptere disse ændringer, navnlig fordi det oprindeligt var hensigten, at forordningen skulle være direkte gældende, og da substansen i den tidligere artikel 9 er bibeholdt ved at placere meddelelseskrav i artiklen om de af medlemsstaterne tilladte undtagelser (artikel 8). Dette falder også i tråd med forenkling af lovgivningen.

Kommissionen accepterer endvidere den lavere størrelsesgrænse på 5 000 ton dødvægt (artikel 2), da dette nu afspejler den internationale aftale.

Rådet foreslår endvidere at udelukke bestemte skibe, der ikke anvendes som handelsskibe, f.eks. krigsskibe og marinehjælpeskibe (artikel 2). Kommissionen kan tilslutte sig denne ordning da:

- det fuldt ud er i overensstemmelse med anvendelsen af MARPOL, artikel 3, stk. 3, og at den nye reviderede regel 13G i bilag I til MARPOL derfor ikke gælder sådanne skibe på internationalt niveau

- det fuldt ud på linje med præcedens ved et nyligt vedtaget Europa-Parlamentets og Rådets direktiv inden for søtransport [4].

[4] EFT L 332 af 28.12.2000, s. 81. Europa-Parlamentets og Rådets direktiv 2000/59/EF af 27. November 2000 om modtagefaciliteter i havne til driftsaffald og lastrester fra skibe.

Kommissionen ser navnlig med glæde, at forordningen er blevet styrket med henblik på at sikre, at EU's medlemsstater forpligter sig til også strengt at overholde den reviderede regel 13G for skibe, der fører deres flag (artikel 4, 5 og 7).

Kommissionen ser også med glæde at princippet om at nægte adgang for tankskibe i kategori 2 og 3 til EU's havne efter 2015 fremgår klart i en artikel i denne forordning (artikel 7).

Kommissionen accepterer Rådets fremgangsmåde, hvad angår at gøre anvendelse af tilstandsvurderingsordningen bindende gennem specifikke artikler (artikel 5 og 6) og bemærker vigtigheden af en specifik reference til ændringsproceduren, hvad angår denne ordning (artikel 11).

Kommissionen kan tilslutte sig muligheden for, at medlemsstaterne kan gøre undtagelser fra forordningen for olietankskibe, der er nødstedte og/eller har behov for reparation under forudsætning af at de strenge betingelser er opfyldt og at gennemførelsesforanstaltningerne meddeles Kommissionen (artikel 8).

Meddelelsesprocedurerne (artikel 9) følger kravene i den reviderede regel 13G i bilag I til MARPOL og præcedens i henhold til tidligere fællesskabslovgivning hvad angår meddelelse af vedtagelse af fællesskabsforanstaltninger til IMO [5].

[5] EFT L 034 af 9.2.1998, s. 1. Rådets direktiv 97/70/EF af 11. december 1997 om etablering af harmoniserede sikkerhedsforskrifter for fiskeskibe med en længde på 24 meter og derover.

Kommissionen kan endelig tilslutte sig at ophævelse af Rådets forordning (EF) nr. 2978/94 (artikel 12) udsættes til udgangen af 2007 for at sikre, at der er i hvert fald nogle økonomiske grunde til ikke at anvende enkeltskrogede tankskibe i det mindste til den endelige dato for, at kategori 1 tankskibe kan anløbe havne og offshore-terminaler under medlemsstaternes jurisdiktion. Kommissionen bemærker dog, at det kan være nødvendigt at foretage mindre ændringer til denne forordning gennem udvalgsproceduren i betragtning af ændringerne til internationale instrumenter, hovedsagelig MARPOL 73/78, bilag I. Kommissionen accepterer også, at forordningens titel ændres, så den nævner ophævelse af den pågældende forordning.

4. Konklusioner

Kommissionen accepterer den fælles holdning, da den er på linje med det brede indhold i Kommissionens første forslag og afspejler den internationale aftale som vedtaget af IMO MEPC 46 den 23.-27. april 2001, som på globalt plan vil føre til en fremskyndet udfasning af enkeltskrogede olietankskibe og således nedsætte risikoen for utilsigtet olieforurening på grund af grundstødning eller kollision ikke blot i europæiske farvande men i hele verden.